OECD >Multilingual Summaries

Economic Policy Reforms 2018

Going for Growth Interim Report

Summary in Slovak

Reformy hospodárskej politiky 2018

Cesta k rastu Predbežná správa

Zhrnutie v slovenčine

Ročný rast HDP svetového hospodárstva na úrovni takmer štyroch percent plánovaných na rok 2018 sa približuje rýchlosti rastu pred veľkou hospodárskou recesiou. Toto obdobie silného a širokého celosvetového rastu vytvára priaznivé podmienky pre úspešné vykonávanie štrukturálnych reforiem – potrebných na premenu oživenia na mohutnejší a udržateľný dlhodobý rasť pre všetkých.

Medzi týmito pozitívnymi krátkodobými pokrokmi, ktoré sa stále opierajú o podpornú fiškálnu a menovú politiku, tvorcom politík ostávajú strednodobé a dlhodobé výzvy. Rast produktivity je stále neuspokojivý. Napriek dlho očakávanému oživeniu zamestnanosti mzdy príklad rastu zamestnanosti nenasledovali a veľa rizikových skupín má na trhu práce stále slabé vyhliadky. Nerovnosť pretrváva a z dlhodobého hľadiska sa v mnohých krajinách zvyšuje – z čoho vyplýva, že časti spoločnosti z rastu veľký prospech nemali. Navyše megatrendy, ako je napríklad digitalizácia, environmentálne tlaky a demografia, môžu predstavovať riziká pre udržateľnosť dlhodobého rastu, pokiaľ sa politické problémy, ktoré tieto trendy spôsobujú, nebudú riadne riešiť.

Správa Cesta k rastu poskytuje politikom konkrétne odporúčania na reformy v oblastiach, ktoré boli určené ako päť najdôležitejších priorít pre konkrétne krajiny s cieľom riešiť strednodobé problémy, oživiť produktivitu a rast zamestnanosti a zároveň zabezpečiť široké využívanie prínosov. Priority boli určené na základe odborných znalostí OECD o reformách štrukturálnych politík a inkluzívnom raste. Oblasti, ktorými sa správa zaoberá, sú rozmanité a zahŕňajú reguláciu trhu produktov a práce, vzdelávanie a odbornú prípravu, daňový systém a systém prevodov, ako aj obchodné a investičné pravidlá, fyzickú a právnu infraštruktúru a inovatívne politiky. Politické odporúčania v týchto oblastiach boli formulované tak, aby vytvárali koherentnú stratégiu reforiem, ktorá je zásadná pre vznik synergií, riadenie kompromisov a časom zabezpečenie širokého využívania prínosov. Rámec Cesty k rastu ako taký poslúžil ako pomôcka krajinám G20 pri dosiahnutí pokroku v ich programe štrukturálnych reforiem vrátane monitorovania ich stratégií rastu na dosiahnutie udržateľného a vyváženého rastu.

Táto predbežná správa obsahuje prehľad pokroku v štrukturálnych reformách z hľadiska priorít určených v správe Cesta k rastu za rok 2017.

Prijaté opatrenia o prioritách politík

V roku 2017 ostalo tempo reforiem podobné pomerne pomalému tempu pozorovanému v posledných dvoch rokoch a bolo pomalšie než tempo pozorované bezprostredne po kríze.

Prijali sa niektoré trúfalé opatrenia – vyše tretina opatrení vykonaných v roku 2017 možno považovať za „významné kroky“. Medzi dôležité príklady patria reformy na posilnenie sociálnej ochrany v Grécku a Taliansku, dlho odkladaná reforma trhu práce vo Francúzsku, dôležité opatrenia v Japonsku na zvýšenie kapacity starostlivosti o deti a komplexná daňová reforma v Argentíne, ktoré sa budú postupne zavádzať v priebehu nasledujúcich päť rokov.

Vo všeobecnosti sa intenzita reforiem líši v závislosti od oblastí politiky. V rámci reforiem na posilnenie získavania zručností a inovatívnej kapacity boli prijaté rozsiahle opatrenia na zvýšenie veľkosti a efektívnosti podpory výskumu a vývoja.

Väčšina opatrení prijatých na podporu dynamiky podnikania a rozširovania znalostí sa zameriava na posilnenie fyzickej a právnej infraštruktúry, ako aj na úpravu regulácie trhu s produktmi tak, aby viac podporovala hospodársku súťaž.

V oblasti dávok sociálneho zabezpečenia, ktorá je dôležitá pre sociálnu súdržnosť, boli prijaté významné opatrenia. V záujme ďalšej pomoci pracovníkom, aby sa dokázali vyrovnať s potenciálne rýchlymi zmenami pracovných miest a úloh, sú potrebné ďalšie reformy v doplnkových oblastiach, ako je napríklad zlepšenie aktívnych politík trhu práce a trhu v oblasti bývania s cieľom uľahčiť zmenu pracovného miesta a mobilitu na trhu práce.

Osobitné kapitoly – preskúmanie ukazovateľov na obohatenie analýzy správy Cesta k rastu

Táto správa obsahuje dve osobitné kapitoly, v ktorých sa skúmajú ukazovatele na rozšírenie rozsahu rámca cesty k rastu: ukazovatele ekologického rastu a ukazovatele režimov platobnej neschopnosti OECD.

Súvislosti medzi ekologickým a rastom: čo vyplýva z ukazovateľov

Schopnosť udržať dlhodobé zlepšenia HDP a životnej úrovne obhajované v správe o ceste k rastu závisí okrem iného od schopnosti znížiť negatívne účinky (napríklad znečisťovanie) spojené s hospodárskou činnosťou, minimalizovať riziká súvisiace so životným prostredím a znížiť závislosť od (obmedzených) zdrojov prírodného kapitálu. Oprávnený je preto systematickejší prístup k problémom súvisiacim so životným prostredím v správe o ceste k rastu. Súvislosti medzi životným prostredím, environmentálnymi politikami a hospodárskym rastom sú zároveň zložité. V tomto ohľade sa v kapitole 2 skúmajú dostupné ukazovatele a nedávny pokrok v meraní environmentálnych výsledkov a politík. Hoci neexistuje nijaké široko prijímané opatrenie environmentálneho správania, značný pokrok sa dosiahol pri meraní ekologického rastu, najmä v rámci ukazovateľov ekologického rastu OECD, ktoré pripravujú podmienky pre dôslednejšie spracovanie ekologického rastu v správe o ceste k rastu.

Uľahčenie usporiadaného odchodu: prehľad z nových ukazovateľov režimov platobnej neschopnosti OECD

Režimy platobnej neschopnosti so slabými výsledkami sa môžu prepojiť s tromi navzájom súvisiacimi zdrojmi nedostatku produktivity práce: prežitie tzv. „zombie“ podnikov, ktoré by inak odišli z trhu; nesprávne pridelenie kapitálu, t. j. zablokovanie zdrojov v rámci použití s nízkou produktivitou; a odďaľovanie technologického šírenia. Kapitola 3 obsahuje nové vyvinuté ukazovatele režimov platobnej neschopnosti OECD, ktoré umožnia rozšíriť a vylepšiť odporúčania o reforme týkajúce sa politík odchodu v rámci cesty k rastu. Z analýzy vyplývajú významné rozdiely medzi krajinami v rozsahu, v akom režimy platobnej neschopnosti podporujú usporiadaný odchod podnikov, ktoré nie sú životaschopné, z trhu, čo znamená, že v niektorých krajinách existuje priestor na zlepšenie prideľovania zdrojov a produktivity prostredníctvom reforiem konkurzného práva a konaní.

Summary of
OECD (2018), Economic Policy Reforms 2018: Going for Growth Interim Report, OECD Publishing.
http://dx/doi.org/10.1787/growth-2018-en

© OECD

Toto zhrnutie nie je úradným prekladom OECD.

Rozmnožovanie tohto zhrnutia je povolené iba za predpokladu, že bude uvedené autorské právo OECD a názov originálnej publikácie.

Viacjazyčné zhrnutia sú preloženými výňatkami z publikácií OECD, pôvodne uverejnených v anglickom a francúzskom jazyku.